ועדת הכנסת, כנסת 24, פרוטוקול מספר 63, 2022-01-12 10:00

ניר אורבך: אני מתכבד לפתוח את ישיבת ועדת הכנסת.

ניר אורבך: היום יום רביעי, י' בשבט התשפ"ב, 12 בינואר 2022.

ניר אורבך: אנחנו מתחילים בנושא הראשון שעל סדר-היום: המלצות הוועדה הציבורית לקביעת שכר ותשלומים אחרים לחברי הכנסת בנושאים הבאים: 1.

ניר אורבך: סיוע לחבר כנסת עם חירשות.

ניר אורבך: 2.

ניר אורבך: יועץ פרלמנטרי רביעי ליושב-ראש הכנסת לשעבר.

ניר אורבך: אני אבקש ממר חיים אבידור, חשב הכנסת, להציג את הנושאים.

חיים ביטון: ארבל תציג.

ניר אורבך: אה, סליחה, ארבל.

ניר אורבך: אני רק מבקש להתחיל מהנושא השני, כי חברת הכנסת שירלי פינטו רצה להצטרף אלינו, היא כרגע בבדיקת אנטיגן.

ניר אורבך: אז נקווה שהיא באמת תצטרף אלינו.

איתן גינזבורג: אז אולי נעשה את הוועדות המשותפות?

ניר אורבך: לא.

ניר אורבך: אם היא לא תגיע נעשה את הנושא בלעדיה.

ניר אורבך: פשוט נמצאים חיים וטובי, אני לא רוצה להחזיק אותם.

ארבל אסטרחן: אז כזכור, הוקמה בכנסת הזאת ועדה ציבורית חדשה, שעוסקת בשכר ותשלומים ותנאים של חברי הכנסת, וזאת הפעם השנייה שהיא מגישה המלצות לוועדת הכנסת.

ארבל אסטרחן: ואני מזכירה שוב את הפרוצדורה שקבועה בחוק, שאם המלצת הוועדה מתקבלת היא הופכת להחלטה ומתפרסמת ברשומות; אם היא לא מתקבלת, היא חוזרת לוועדה הציבורית, שמגישה המלצה חדשה, זהה או שונה.

ארבל אסטרחן: וכאשר מוגשת ההמלצה הנוספת, ועדת הכנסת יכולה לקבל אותה או לדחות אותה או לשנות אותה או לקבל איזו החלטה שהיא רוצה.

ארבל אסטרחן: ההמלצה הראשונה עוסקת ביועץ פרלמנטרי ליושב-ראש הכנסת לשעבר.

ניר אורבך: ארבל, סליחה שאני קוטע אותך.

ניר אורבך: חשוב לי להדגיש, הנושא הזה של כל מה שקשור לעוזרים הפרלמנטריים, גם תוספת תקנים לחברי הכנסת, וודאי השכר שלהם, זה משהו שהוא מבחינתנו הראשון במעלה.

ניר אורבך: מטפלים בנושא של השכר של העוזרים הפרלמנטריים.

ניר אורבך: הם עצמם ביקשו להתייעץ עם נציגי ההסתדרות.

ניר אורבך: ולכן מבחינת כולנו זה הנושא הראשון שהיה עולה לוועדה.

ניר אורבך: ואם אני יודע, חיים, יש פגישה עם נציגי הוועד שלהם, ואני חושב שיש שם גם נציג ההסתדרות, בתחילת השבוע הבא.

חיים ביטון: נעשתה כבר פגישת התנעה אצל מנכ"ל הכנסת, שהיו נציגי היועצים והיו נציגי ההסתדרות, ונקבעו פגישות להתחיל לדבר אחד עם השני לגופו של עניין.

ניר אורבך: מצוין.

ארבל אסטרחן: צריך לומר שזה לא על שולחנה של הוועדה הציבורית עדיין.

ארבל אסטרחן: נעשתה אליה פנייה, אבל צריך לעשות עבודה מקדימה.

ניר אורבך: עדיין לא.

ניר אורבך: שוב, זה לא שם בגלל העבודה המקדימה, שאגב היועצים בעיקר רוצים אותה גם כן, בגלל ההתנהלות - - - ההסתדרות.

ניר אורבך: היה חשוב לי להעיר, כדי שידעו שאנחנו על הדבר הזה.

ניר אורבך: חבר הכנסת שירלי פינטו הצטרפה אלינו, בוקר טוב.

שירלי פינטו קדוש: בוקר טוב.

ניר אורבך: אז מבחינתנו אפשר ללכת לפי הסדר.

ארבל אסטרחן: אוקיי.

ארבל אסטרחן: אז נתחיל עם ההמלצה הראשונה, שהיא סיוע לחבר כנסת עם חירשות.

ארבל אסטרחן: בהחלטה שכר חברי הכנסת הקיימת היום יש הוראות שמאפשרות סיוע לחבר כנסת מוגבל בניידות בשל לקות פיזית.

ארבל אסטרחן: והיו לנו מקרים כאלה גם בכנסת הנוכחית וגם בכנסות קודמות, שחברי כנסת נזקקו לסיוע, בין היתר בתוספת למשל של עוזר, של נהג, דברים מהסוג הזה.

ארבל אסטרחן: עכשיו בכנסת הזאת לראשונה נבחרה חברת כנסת עם חירשות, וההחלטה הקיימת לא נותנת מענה לצרכים שלה, כפי שהיא הסבירה גם לוועדה הציבורית.

ארבל אסטרחן: ולכן מונחת ההמלצה שבפניכם, שהיא קובעת – אולי הכי פשוט שאני אקריא את הטקסט המשפטי, הוא ברור, ואז הוא יהיה בפניכם וגם בצורה מסודרת בפרוטוקול.

ארבל אסטרחן: אז הוא אומר כך: כלומר יש פה סעיף מסמיך, ודברים ספציפיים הוועדה הציבורית תוכל לקבוע ככל שיתבקש.

ארבל אסטרחן: זה הפרק שעוסק בכל התנאים של היועצים הפרלמנטריים, בעיקר זה שמדובר בעובד של חבר הכנסת, לרבות כל התנאים.

ארבל אסטרחן: שזה סעיף השכר של היועצים.

ארבל אסטרחן: כלומר, היום יועצים פרלמנטריים יש להם איזשהו שכר בסיס והם מקבלים תוספות שונות.

ארבל אסטרחן: התוספת העיקרית זו תוספת של 4%, שמתווספת כל שנה לשכר שלהם, שהיא נחשבת תוספת יחסית גבוהה במשק.

ארבל אסטרחן: בזמנו קבעו אותה כי רצו לעודד אותם להישאר לאורך זמן.

ארבל אסטרחן: יש תוספות ותק אחרות.

ארבל אסטרחן: סך התוספות הוותק לפי ההחלטה, לפי 40ט(ב) יכול להגיע ל-60% משכר הבסיס.

ארבל אסטרחן: אז מה שמוצא כאן, שאותו מתורגמן – מתורגמנית במקרה שלנו – יתחילו עם השכר עם כל התוספות, כאילו הגיעו לסך תוספות הוותק מההתחלה.

ניר אורבך: ואז כל שנה לא תהיה את התוספת?

ארבל אסטרחן: נכון.

ארבל אסטרחן: אין תוספות ותק נוספות.

ארבל אסטרחן: והשינוי השני הוא לגבי הלינה.

ארבל אסטרחן: אתם יודעים שהיום היועצים זכאים ללינה במקרים מסוימים שמנויים בהחלטה.

ארבל אסטרחן: אז בנוסף הוא יהיה זכאי להוצאות לינה אם נדרש ללון במרחק ממקום מגוריו, בשל העובדה שחבר הכנסת לא לן בביתו לשם עבודתו הפרלמנטרית.

ארבל אסטרחן: ומס הכנסה שמוטל עליו לפי פסקה זו יהיה על חשבון הכנסת, זאת אומרת יהיה גילום פה של הלינה.

ניר אורבך: זה המשמעותי, נכון?

ניר אורבך: כי לעוזר רגיל אין את זה?

ארבל אסטרחן: נכון.

ארבל אסטרחן: אני יודעת שזה אחד הדברים שמדברים עליהם, אבל כיום זה לא מגולם.

ארבל אסטרחן: זה אותו נוסח שקיים היום לגבי ח"כ מוגבל בניידות.

ארבל אסטרחן: וגם (ה) ו-(ו) הם זהים.

ארבל אסטרחן: זו ההמלצה.

ניר אורבך: מישהו מחברי הכנסת רוצה להגיד משהו בנושא?

שירלי פינטו קדוש: (אומרת דברים בשפת הסימנים, להלן תרגומם: אני אשמח להגיד כמה דברים.

שירלי פינטו קדוש: קודם כול אני רוצה להודות לוועדה הציבורית, לכנסת וגם ליושב-ראש הוועדה, שדנו בנושא הזה, שהוא כל כך תקדימי.

שירלי פינטו קדוש: בעצם כשנכנסה פה חברת כנסת חירשת היה אתגר לכנסת, אבל שמחתי לראות את הכנסת, שפתחה את הדלת ועשתה את הכול בשביל למצוא את ההתאמות, ולתת את המענה הבסיסי לחברת כנסת חירשת, שרוצה למלא את תפקידה כמו כל חבר כנסת אחר.

שירלי פינטו קדוש: כמו שאתם כבר מכירים את ליאת המתורגמנית, היא איתי 24/7, גם בלילות הלבנים, גם בהקפצות במליאות, בוועדות בכנסת, בכול.

שירלי פינטו קדוש: היא משמשת לי פה ואוזניים לכל דבר ועניין.

שירלי פינטו קדוש: כמו שאתם רואים עכשיו, היא מתרגמת את הכול, בלעדיה אני לא יכולה למלא את תפקידי כחברת כנסת.

שירלי פינטו קדוש: אף אחד לא יבין אותי ואני לא אבין אף אחד.

שירלי פינטו קדוש: וזאת אחת הסיבות העיקריות שבהן פניתי לוועדה הציבורית, לתת לה את השכר בהתאם גם לעבודה הקשה שהיא עושה, כולנו יודעים ורואים כמה.

שירלי פינטו קדוש: אני כן חושבת שהשכר הזה הוא תקדימי, הוא ברוטו.

שירלי פינטו קדוש: הוא לא מבטא את כל העבודה הקשה שהיא עושה.

שירלי פינטו קדוש: אני לא חושבת שהיא צריכה לקבל שכר כמו חבר כנסת, אבל כן שהולם את השעות שהיא נמצאת ועובדת בהן, כי בכל מקום שאני נמצאת היא נמצאת, אין לה ברירה אחרת.

שירלי פינטו קדוש: אז אני כן מקבלת את החלטת הוועדה הציבורית, אבל רוצה לשמור על זכותי בעתיד, ולראות ולבחון את הדברים.

שירלי פינטו קדוש: אם באמת רואים שזה לא הולם את הסיטואציה, לפנות שוב לוועדה לבחון את הנושא מחדש.

שירלי פינטו קדוש: תודה.

שירלי פינטו קדוש: )

ניר אורבך: תודה רבה.

ניר אורבך: אני מדבר גם כיושב-ראש סיעת ימינה, ששירלי חברה בה, וגם אני חושב בשם חברי הכנסת כולם: אנחנו שמחים שאת איתנו.

ניר אורבך: זה מאתגר את המערכת, ואני חושב שדווקא המערכת באמת פותחת את זרועותיה ומנסה כמה שניתן להקל על השהות שלך פה.

ניר אורבך: אתם יודעים, הרבה פעמים אנחנו מדברים פה על סיסמאות, על נוסחאות, על עוזר כזה או אחר.

ניר אורבך: פה יש לנו את הזכות להחליט החלטה, ואנחנו רואים גם את מושא ההחלטה מול עינינו.

ניר אורבך: העבודה שליאת עושה זו באמת עבודה מדהימה, והיא ראויה לכל מה שהוועדה פה החליטה.

ניר אורבך: ואני חושב שהוועדה עצמה גם אמרה באופן ישיר או נתנה להבין שחברת הכנסת פינטו במהלך התקופה, אם יתברר שצריך להוסיף כדי להתאים את השכר למציאות, אז את בוודאי רשאית לפנות לוועדה עוד פעם.

ניר אורבך: ואני חייב להגיד גם מילה טובה לוועדה.

ניר אורבך: היא עובדת בקצב מהיר, הפניות שלנו אליה נענות בצורה מאוד מאוד מיידית ופתוחה, ואני מאמין שגם בנושא שלך תהיה פתיחות.

שירלי פינטו קדוש: (אומרת דברים בשפת הסימנים להלן תרגומם: תודה רבה.

שירלי פינטו קדוש: אני רק רוצה להוסיף באמת משפט.

שירלי פינטו קדוש: הלוואי וכל מקום עבודה בארץ ילמדו על הנכונות שהכנסת עושה פה.

שירלי פינטו קדוש: זו דוגמה מצוינת לשילוב אנשים עם מוגבלויות בתעסוקה.

שירלי פינטו קדוש: למרות הקשיים וחוסר ההבנה, הם באמת רוצים להתאים את העבודה.

שירלי פינטו קדוש: זו דוגמה מדהימה וכבוד גדול למדינת ישראל.

שירלי פינטו קדוש: )

ניר אורבך: תודה.

שלמה קרעי: אדוני היושב-ראש, יש לי שתי שאלות בעניין הזה: דבר ראשון, רק לצורך השקיפות, מה המשמעות של סך תוספות הוותק המרבי, כשזאת ההחלטה בעצם?

שלמה קרעי: מה המשמעות של זה מבחינת שכר?

שלמה קרעי: ודבר שני, אני רוצה לומר, שיש איזושהי אפליה בין העוזר הפרלמנטרי שלי, שכולם מכירים אותו כאן, נמצא איתי 24/7, ויש כאלה אחרים שנמצאים צמודים צמודים לחברי הכנסת שלהם יום ולילה.

שלמה קרעי: ואם מתכוונים לתת לעוזר אחד מסוים, שכמובן עיני לא צרה ואני מברך על ההחלטה הזאת הספציפית, אבל אני חושב שיש מקום לשקול את אותה החלטה גם לגבי עוזר אחד של חבר כנסת שנמצא בלילות הלבנים.

שלמה קרעי: הרי אנחנו לא נמצאים כאן לבד, תמיד נשאר איתנו עוזר אחד, שהוא בדרך כלל הצמוד ביותר, והוא נשאר לישון והוא מסתובב איתנו ברחבי הארץ.

שלמה קרעי: ואני לא יודע מה המשמעות של כל תוספות הוותק המרבי, אבל אני מניח שמדובר כאן אולי ב-50%, 60%.

ארבל אסטרחן: 60%, אמרתי.

שלמה קרעי: 60% תוספת על המשכורת?

שלמה קרעי: ואני חושב שיש כאן איזשהו טעם לפגם, שעוזרים אחרים שהם מסורים ונמצאים צמודים אלינו, אין איזושהי דיפרנציאציה בעניין הזה.

חיים ביטון: היות שאני עשיתי את התחשיב, אז אני רוצה.

חיים ביטון: קודם כול אנחנו לא מתייחסים לעובדת – עובד או עובדת, במקרה זה עובדת – כיועצת פרלמנטרית, אלא אנחנו מתייחסים אליה כעובדת מקצועית שבאה לעשות שירות מסוים, בלי שום קשר ליועצים הפרלמנטריים.

חיים ביטון: היא לא יועצת פרלמנטרית, וגם בהמלצה היא מוגדרת כעובדת.

חיים ביטון: אנחנו חייבים לתת לעובדת כזאת, כשאנחנו מגייסים אותה, את השכר שישקף את מה שהיא יכולה לקבל על אותה עבודה במקום אחר.

חיים ביטון: ולכן אנחנו התאמנו את השכר לשכר של 17,000 שקלים זה יוצא.

חיים ביטון: זאת אומרת, השכר שלה עולה מ-10,100 שקלים לסכום של כ-17,000 שקלים ברוטו, וזה משולם כשכר גלובלי לעבודתה.

חיים ביטון: היה לנו קצת דין ודברים על השכר, מפני שישנם כאלה שחושבים ששכר לעבודה הזאת צריך להיות קצת יותר גבוה.

חיים ביטון: אנחנו נתנו טיעונים למה השכר הזה כן ממצה את העבודה שלה, ובסופו של דבר הוועדה החליטה לתת את השכר של 17,000 שקלים.

שלמה קרעי: אין לי שום בעיה עם השכר שלה.

שלמה קרעי: אבל הטיעון שנשמע כאן זה שזה יועץ פרלמנטרי צמוד.

שלמה קרעי: להרבה מחברי הכנסת יש עוזרים פרלמנטריים צמודים.

חיים ביטון: היא לא יועצת פרלמנטרית.

חיים ביטון: גם ההחלטה אומרת - - -

שירלי פינטו קדוש: (אומרת דברים בשפת הסימנים להלן תרגומם: היא משמשת הפה והאוזניים שלי.

שירלי פינטו קדוש: אין מה להשוות את זה לעוזרים פרלמנטריים.

שירלי פינטו קדוש: בלעדיה אני לא יכולה להגיע לאף ועדה, אף מליאה, בשונה מחבר כנסת אחר.

שירלי פינטו קדוש: )

ניר אורבך: חבר הכנסת גינזבורג, אתה רצית להגיד משהו?

איתן גינזבורג: כן, אני מצטרף לדברים.

איתן גינזבורג: לא מדובר פה בעוזר פרלמנטרי, מדובר כפי שכתוב פה במתורגמן לשפת סימנים, ומתורגמן לשפת סימנים הוא הצל של חבר הכנסת, כי בלי המתורגמן הצמוד אין לו יכולת תפקוד בכלל.

איתן גינזבורג: הוא לא יכול להיות בשום מקום, כי הוא פשוט לא ישמע מה קורה והוא לא יבין מה קורה והוא לא יוכל לומר את מה שרוצה לומר.

איתן גינזבורג: לא דומה לעוזרים פרלמנטריים, שחלקם צמודים, חלקם לא צמודים, חלקם מגיעים, חלקם נמצאים במקומות אחרים, כל חבר כנסת מתפעל את העוזרים שלו בהתאם לתפיסת עולמו ולצרכיו.

איתן גינזבורג: פה מדובר בצל, ממש בצל של חבר כנסת, שבלעדיו הוא יכול להתנייד פיזית אבל אין שום משמעות להתניידות שלו.

איתן גינזבורג: ולכן אני עושה הבחנה משמעותית בין המתורגמן – ולא מדובר בעובדת, אדוני החשב, כתוב פה באופן מפורש מתורגמן לשפת סימנים – לבין עוזרים פרלמנטריים, שאני אגב בתפיסה חושב שצריך לשפר את שכרם ואת תנאיהם, כי הם באמת עושים פה שעות ארוכות ולילות, הם לא עובדים בעבודה רגילה whatsoever.

איתן גינזבורג: אבל בהקשר הזה של התאמות בשל חירשות והעסקה מיוחדת של מתורגמן, אני בעד ההמלצה של הוועדה הציבורית.

איתן גינזבורג: אני מציע שנאשר את ההמלצה כפי שהוצעה על ידי הוועדה הציבורית, ונראה איך הדברים האלה באים לידי ביטוי במעלה הדרך.

איתן גינזבורג: זה דבר חדש שעוד לא היה בכנסת, ולכן נתחיל עם מה שקבעה הוועדה, ומשם נבין איך הדברים מתאימים.

ניר אורבך: אני רוצה להוסיף עליכם, ולדבר אולי דווקא בשם העוזרים.

ניר אורבך: בשבועות האחרונים יצאו לי להיות בין חמשת חברי הכנסת שנמצאים פה הכי הרבה זמן במליאה.

ניר אורבך: אני בוחר לעצמי פשוט להישאר בימים, אתה בוחר בלילות, אבל אני כנראה נמצא לא פחות ממך פה, עם עוזרים שנמצאים פה לא פחות, ואני אומר בשם העוזרים שלי, שברור להם – א' אני מצטרף פה לעמדה, וכולנו יודעים שצריך לשפר את התנאים שלה עוזרים שלנו, חד משמעית.

שירלי פינטו קדוש: מסכימה.

ניר אורבך: אבל אני יכול לדבר בשמם: הם לא עושים מה שליאת עושה.

ניר אורבך: אני מדבר בשמם עכשיו, בשם העוזרים שלי שצמודים אליי.

שלמה קרעי: כנראה הובנתי לא נכון.

איתן גינזבורג: אמרת שאחד העוזרים - - -

שלמה קרעי: אני לא אמרתי שאני מבקש את אותם תנאים, אמרתי שצריך להיות דיפרנציאציה לחבר כנסת, לפחות לי ואני מכיר עוד רבים כאלה, שיש להם עוזר צמוד שנמצא איתם בלילות כאן, שנמצא איתם רוב הזמן.

ניר אורבך: זה נושא שצריך לתת עליו הדעת, אני מסכים, אבל אני חושב שהוא מופרד מהנושא לשמו התכנסנו.

שלמה קרעי: לא, לגמרי.

שלמה קרעי: אני רק מנצל את ההזדמנות להעלות את העניין הזה.

ניר אורבך: אז בוא נדבר על זה.

ניר אורבך: זה ראוי לדיון.

ניר אורבך: אנחנו נעבור להצבעה על המלצת הוועדה על סיוע לחבר כנסת עם חירשות, בהתאם לנוסח שמצורף פה.

ניר אורבך: מי בעד? ירים את ידו.

נועה בירן דדון: שניים בעד.

איתן גינזבורג: היא יכולה להצביע במקום סילמן.

שירלי פינטו קדוש: (אומרת דברים בשפת הסימנים, להלן תרגומם: אה, לא ידעתי שאם אני לא חברה בוועדה אני יכולה להצביע.

שירלי פינטו קדוש: אז אני מצביעה בעד.

שירלי פינטו קדוש: )

איתן גינזבורג: לא, לא חברה, את יכולה להחליף את סילמן.

איתן גינזבורג: אושרה.

ניר אורבך: פה אחד קיבלנו את המלצת הוועדה.

ניר אורבך: תודה רבה.

ניר אורבך: אנחנו עוברים לנושא השני של הוועדה: יועץ פרלמנטרי רביעי ליושב-ראש הכנסת לשעבר.

ניר אורבך: בבקשה, ארבל.

ארבל אסטרחן: היום החלטת שכר חברי הכנסת קובעת כמה סוגים של חברי כנסת שיהיה להם יועץ פרלמנטרי רביעי, למשל יו"ר הקואליציה, מרכז סיעות האופוזיציה, יושבי-ראש ועדות וכו'.

ארבל אסטרחן: אחד מאלה שזכאים ליועץ רביעי הוא כבר היום יו"ר הכנסת לשעבר, שכיהן כיו"ר 18 חודשים לפחות ומלוא תקופת כהונתה של הכנסת, שמכהן כח"כ בתקופת כהונתה של הכנסת שבה כיהן כיו"ר, נגיד אם יש רוטציה, וכן בתקופת כהונתה של הכנסת שלאחריה.

ארבל אסטרחן: נשאלה שאלה: מה זה אומר תקופת כהונתה של הכנסת שלאחריה, בעיקר לאחר שבשנת 2016 תוקן חוק-יסוד: הכנסת בהקשר הזה, והיום בתחילת כנסת לא מכהן יותר ותיק חברי הכנסת או מה שהיה פעם זקן חברי הכנסת כיו"ר בפועל, אלא אם יו"ר הכנסת נבחר לכנסת הבאה הוא ממשיך לכהן בעצם כיושב-ראש עד שייבחר יושב-ראש באותה כנסת חדשה.

ארבל אסטרחן: כאשר עשו את התיקון לחוק היסוד בשנת 2016 לא עשו התאמות בהחלטת שכר חברי הכנסת, והדבר הזה יצר אי בהירות מסוימת בשאלה אם יו"ר ממשיך לאיזושהי תקופה, האם בכנסת שלאחריה או באותה כנסת הוא זכאי ליועץ רביעי.

ארבל אסטרחן: הוועדה מבקשת לעשות הבהרה קבועה בעניין הזה וגם לקבוע הוראת המעבר.

ארבל אסטרחן: ההבהרה הקבועה מציעה תיקון לסעיף, כך שלא ייאמר יותר שהסעיף מתייחס למי שכיהן כיו"ר כנסת אלא למי שנבחר ליו"ר כנסת.

ארבל אסטרחן: ולכן ברור שרק יו"ר כנסת שנבחר לתפקידו יהיה זכאי באותה כנסת או בכנסת שאחריה ליועץ רביעי, ובלבד שכיהן מלוא תקופת כהונה של הכנסת או 18 חודשים, בכך אין כל שינוי.

ארבל אסטרחן: הוראת המעבר מתייחסת למי שכיהן כיו"ר כנסת לפני תחילתה, כלומר לפני היום, ואומרת שאם יש יו"ר כנסת, ויש יו"ר כנסת, שכיהן לפי התנאים 18 חודשים או מלוא תקופת כהונתה של כנסת לפחות, והוא מכהן כחבר כנסת באותה כנסת או בכנסת שאחריה, בין אם הוא נבחר באותה כנסת ובין אם הוא היה יו"ר ממשיך מכוח אותה הוראת רציפות בחוק-יסוד: הכנסת, הוא יהיה זכאי באותה כנסת ליועץ רביעי, וזאת החל ב-1 בחודש שאחרי קבלתה של ההחלטה הזאת שהיום בפניכם עד סוף כהונת בכנסת.

שלמה קרעי: מי נכלל?

ארבל אסטרחן: חבר הכנסת אדלשטיין.

ארבל אסטרחן: הוא כיהן כיו"ר כנסת תקופה ארוכה.

ארבל אסטרחן: הוא נבחר בכנסת ה-19, 20, 21.

שלמה קרעי: אבל אנחנו לא בכנסת העוקבת עכשיו לכהונה שלו?

ארבל אסטרחן: אוה, אז פה נשאלה השאלה.

ארבל אסטרחן: בכנסת ה-23 הוא כיהן תקופה של עשרה ימים בתחילת הכנסת, אתם זוכרים, הייתה גם מהומה סביב הסיפור הזה, עד שבסופו של דבר הוא התפטר.

ארבל אסטרחן: והוא בא לוועדה ואמר: בזכות אותה תקופה, והתקופה המאוד-ארוכה שהייתי לפני זה, כשבע שנים יו"ר כנסת, אני חושב שמגיע לי יועץ נוסף.

ארבל אסטרחן: והוועדה הסכימה לקבל את זה, ואמרה שלעתיד תקופת רציפות כזאת לא תעניק יועץ נוסף, אבל מאחר שזה לא היה הנוסח של ההחלטה, ולאור בקשתו, ולאור התקופה הארוכה-מאוד שהוא כיהן, יש מקום לאפשר את זה.

שלמה קרעי: זאת אומרת, כל ההחלטה זה רק לתקופה עוקבת?

ארבל אסטרחן: יכול להיות לפעמים גם באותה תקופה, כי יכול להיות שיו"ר יכהן 18 חודשים ותהיה רוטציה, יהיה מישהו אחר.

שלמה קרעי: אבל זה נראה לי טעם לפגם, שדווקא יושב-ראש הכנסת האחרון לא כלול בהחלטה הזאת.

ניר אורבך: זה הסתדר.

ניר אורבך: המקסימום זה יועץ רביעי, וכמרכז אופוזיציה יש לו יועץ רביעי.

שלמה קרעי: אז אין כפל בכל מקרה?

ארבל אסטרחן: אין כפל.

ארבל אסטרחן: לא כתוב יועץ נוסף, כתוב יועץ רביעי.

ארבל אסטרחן: אז זו ההמלצה, כאמור, שיש בה תיקון של קבע לסעיף 40ח, שאומר: במקום שבה כיהן כיו"ר יבוא שבה נבחר כיו"ר.

ארבל אסטרחן: והוראת המעבר, אולי אני אקריא אותה, אומרת: כ"כ שנבחר לכהונת יו"ר הכנסת ערב תחילתו של סעיף 40ח(א)(2) להחלטת שכר חברי הכנסת כנוסחו בהחלטה זו, כיהן 18 חודשים לפחות או מלוא תקופת כהונתה של הכנסת והמשיך לכהן כיו"ר הכנסת בלי שנבחר לתפקיד זה לפי סעיף 20(א) לחוק-יסוד: הכנסת, יהיה זכאי להעסיק יועץ פרלמנטרי רביעי, החל ב-1 בחודש שלאחר קבלתה של החלטה זו ועד תום תקופת כהונתה של הכנסת שבה התקבלה.

איתן גינזבורג: זה או 18 חודשים או מלוא כהונתה של הכנסת?

ארבל אסטרחן: כן.

איתן גינזבורג: מה זה מלוא כהונתה של הכנסת?

איתן גינזבורג: פיזורה של הכנסת זה מלוא הכנסת?

ניר אורבך: כן, היא לא צריכה למלא את ימיה.

ארבל אסטרחן: לא משנה אם היא כיהנה ארבע שנים או שנה.

שלמה קרעי: זאת אומרת, יריב לוין כלול לצורך העניין בהחלטה, כי הוא כיהן את מלוא כהונתה של הכנסת ה-23.

ארבל אסטרחן: גם לגבי יריב לוין נשאלה שאלה בעניין הזה.

ארבל אסטרחן: שוב, היא לא התעוררה פרקטית כי הוא זכאי כאמור מסיבה אחרת.

ארבל אסטרחן: יש פה שני עניינים: אחד, חבר הכנסת אדלשטיין כיהן חלק מהכנסת ה-23.

שלמה קרעי: לא, זה לא נחשב.

ארבל אסטרחן: והשר גנץ כיהן חלק מתקופת כהונתה של הכנסת ה-23.

איתן גינזבורג: נכון, אבל הוא כיהן תקופה קצרה.

ארבל אסטרחן: נכון.

שלמה קרעי: אבל זה לא נחשב.

איתן גינזבורג: גנץ נבחר ליושב-ראש כנסת קבוע.

איתן גינזבורג: ואחרי זה הוא התפטר ואז בחרו ביריב, אבל הוא ממש היה בחירה קבועה.

יצחק פינדרוס: איתן, אני מציע לאשר לו עוד עוזר.

שלמה קרעי: זה בכל מקרה לא רלוונטי, אנחנו בדיון תאורטי.

איתן גינזבורג: אבל אני כן שואל: חבר הכנסת לוין כיהן - - -

ארבל אסטרחן: הוא לא כיהן מלוא תקופת כהונתה ולא 18 חודשים.

איתן גינזבורג: אה, בגלל גנץ.

ניר אורבך: והייתה גם תקופה קצרה של אדלשטיין.

איתן גינזבורג: לא, אדלשטיין זה כרצף.

ארבל אסטרחן: אדלשטיין היה עשרה ימים.

ארבל אסטרחן: אחר כך גנץ נבחר.

איתן גינזבורג: בגלל גנץ הוא לא יכול לקבל.

ארבל אסטרחן: נכון.

ניר אורבך: מישהו רוצה להוסיף לפני שנעבור להצבעה על ההחלטה הזו?

ניר אורבך: אנחנו עוברים להצבעה על הוספת יועץ פרלמנטרי ליושב-ראש הכנסת לשעבר, לפי נוסח מוצע של הוועדה הציבורית.

ניר אורבך: מי בעד? ירים את ידו.

ניר אורבך: אושר.

ניר אורבך: פה אחד קיבלנו גם את ההחלטה הזו.

ניר אורבך: חיים וטובי, תודה רבה.

ניר אורבך: המשך עשייה מבורכת.

ניר אורבך: אנחנו עוברים לנושא הבא שעל סדר-היום: הקמת ועדה משותפת לוועדת החוקה, חוק ומשפט ולוועדת החוץ והביטחון לפי סעיף 4(ה) לחוק האזנות סתר, התשל"ט–1979.

ניר אורבך: אני קורא את הצעת ההחלטה: מוצע לקבוע הרכב של ועדה משותפת לוועדת החוקה, חוק ומשפט ולוועדת החוץ והביטחון לפי סעיף 4(ה) לחוק האזנות סתר, התשל"ט–1979.

ניר אורבך: סעיף 4(ה) לחוק, אשר עוסק בהאזנות סתר למטרת ביטחון המדינה, קובע כך: "שר [ראש הממשלה או שר הביטחון] ידווח, מדי שנה, לוועדה משותפת של ועדת החוקה חוק ומשפט ושל ועדת החוץ והביטחון של הכנסת (להלן – הוועדה המשותפת), על מספר ההיתרים שניתנו לפי פרק זה; הוועדה המשותפת תדון בנושא בדלתיים סגורות.

ניר אורבך: " ההצעה היא שהוועדה המשותפת תהיה בת שישה חברים, שלושה מכל ועדה, לפי ההרכב הבא: מטעם ועדת החוקה, חוק ומשפט – חבר הכנסת איתן גינזבורג שישמש גם כיושב-ראש הוועדה המשותפת, חבר הכנסת זאב בנימין בגין וחבר הכנסת אורי מקלב; מטעם ועדת החוץ והביטחון – חברי הכנסת משה טור פז, מיכל רוזין ונציג מסיעת הליכוד.

ניר אורבך: לפני שנעבור להצבעה, מישהו רוצה לומר משהו בנושא הזה?

צבי האוזר: אתה יכול עוד פעם להקריא?

שלמה קרעי: מי קבע את הרכב הוועדה?

ניר אורבך: אני מניח שזה הגיע אלינו מטעם יושב-ראש ועדת החוץ והביטחון.

שלמה קרעי: אתם לא חושבים שחבר מהליכוד צריך להיות חבר בוועדה כזו?

איתן גינזבורג: הוא חבר.

איתן גינזבורג: לא הקשבת.

שלמה קרעי: אז לא שמעתי.

איתן גינזבורג: יש חבר, עוד אין שם.

ניר אורבך: אני חוזר על החברים המוצעים: מטעם ועדת החוקה, חוק ומשפט – חבר הכנסת איתן גינזבורג, שישמש גם כיושב-ראש הוועדה המשותפת, חבר הכנסת זאב בנימין בגין וחבר הכנסת אורי מקלב; מטעם ועדת החוץ והביטחון – חבר הכנסת משה טור פז, חברת הכנסת מיכל רוזין ונציג מסיעת הליכוד.

ארבל אסטרחן: שוב, רק ברגע שיהיו שמות.

שלמה קרעי: לא, אבל בוועדת החוקה יש נציג מסיעת הליכוד.

קריאה: לא, אין.

שלמה קרעי: יש.

שלמה קרעי: אני חבר בוועדת החוקה.

ארבל אסטרחן: נתת שם של חבר?

ארבל אסטרחן: אז אפשר לבחור אותו.

נועה בירן דדון: אפשר לשים אותו מטעם ועדת החוקה.

נועה בירן דדון: אולי במקום אורי מקלב.

איתן גינזבורג: צריכים לבדוק את זה עם היושב-ראש.

יצחק פינדרוס: זה לא מפריע ליחסים.

יצחק פינדרוס: השארתם מקום בליכוד.

יצחק פינדרוס: עכשיו טכנית את צריכה להגיד אם פתרון.

ארבל אסטרחן: אבל הוא לא יכול, כי הוא לא חבר בוועדת החוץ והביטחון.

יצחק פינדרוס: שנייה.

יצחק פינדרוס: לליכוד יש כאילו מקום פתוח בחוץ וביטחון.

יצחק פינדרוס: הוא לא חבר בחוץ וביטחון.

יצחק פינדרוס: אז לא מפריע ליחסי קואליציה-אופוזיציה.

יצחק פינדרוס: השאלה אם את יכולה למנות עוד חבר כרגע, שהוא בעצם בחוקה, וזה לא מפריע לאיזון בין חוץ וביטחון.

צבי האוזר: אפשר למנות מוועדת חוקה נציג ליכוד, ובחוץ וביטחון אפשר למנות את פרוש.

איתן גינזבורג: לא, אבל זו צריכה להיות החלטה של היושבי-ראש.

ארבל אסטרחן: צריך למצוא מישהו מחוץ וביטחון - - -

ניר אורבך: אז פרוש זו הצעה טובה.

איתן גינזבורג: אבל זו צריכה להיות החלטה של יושב-ראש הוועדות.

איתן גינזבורג: חבר'ה, זה לא ככה.

ארבל אסטרחן: נכון.

ארבל אסטרחן: צריך להתייעץ עם רם בן ברק.

איתן גינזבורג: ועם קריב.

ניר אורבך: אז בואו ניקח חמש דקות הפסקה.

צבי האוזר: אין מניעה למנות את הוועדה ולהחליף.

יצחק פינדרוס: לא, בלי לשנות את מקלב, אני שואל, האם טכנית - - -

ארבל אסטרחן: לא, אבל איך?

שלמה קרעי: יהיו שניים וארבעה.

ארבל אסטרחן: לא, קודם כול זה חייב להיות מספר שווה.

ארבל אסטרחן: אפשר להגדיל את המספר, אבל זה חייב להיות מספר שווה משתי הוועדות.

יצחק פינדרוס: הבנתי.

יצחק פינדרוס: אז זו הבעיה.

יצחק פינדרוס: שלמה, אני מציע שתיכנס לחוץ וביטחון.

שלמה קרעי: אני לא יכול למנות את עצמי לחוץ וביטחון.

ניר אורבך: אנחנו נמשיך לנושא הבא.

ניר אורבך: אנחנו נעשה בינתיים את הבדיקה ונחזור לזה.

יצחק פינדרוס: אני לא יכול להיות זה שמדיח את מקלב.

יצחק פינדרוס: אני צריך לחזור הביתה.

ניר אורבך: לא, זה הגיוני.

ניר אורבך: גם מה שחבר הכנסת קרעי אומר זה הגיוני.

ניר אורבך: בוא נקבל אישור מיושבי-ראש הוועדות.

ארבל אסטרחן: אם יש חבר קבוע ברור שזה עדיף.

ארבל אסטרחן: זו גם ועדה חסויה, לא כל אחד יכול להיכנס אליה.

ניר אורבך: טוב, נחזור לנושא הזה עוד מעט.

ניר אורבך: אנחנו עוברים לסעיף ג': קביעת ועדה לדיון בהצעת חוק שירותי רווחה (זכויות נשים ששהו במקלט לנשים מוכות) (תיקון – מענק חודשי), התשפ"א–2021 (פ/2177/24), של חברת הכנסת אבתיסאם מראענה.

יצחק פינדרוס: למה לא ועדת הרווחה?

ניר אורבך: ההמלצה של הלשכה המשפטית זה ועדת עבודה ורווחה.

ארבל אסטרחן: שם זה נחקק.

ניר אורבך: נשמעו הצעות במליאה להעביר את הצעת החוק גם לוועדת הכספים.

איתן גינזבורג: החוק הזה חוק במקור בעבודה ורווחה.

ארבל אסטרחן: כן.

ניר אורבך: אנחנו נצביע להעביר את זה לוועדת העבודה והרווחה.

ניר אורבך: אנחנו נעבור להצבעה.

ניר אורבך: מי בעד להעביר לוועדת העבודה והרווחה?

ניר אורבך: שירים את ידו.

נועה בירן דדון: פה אחד.

נועה בירן דדון: אושר.

ניר אורבך: פה אחד.

ניר אורבך: תודה רבה.

ניר אורבך: אנחנו עכשיו עוברים לסעיף הבא: קביעת ממלאי מקום קבועים בוועדות.

ניר אורבך: מוצע לקבוע כי חברת הכנסת ג'ידא רינאוי זועבי תכהן כממלאת מקום קבועה בוועדה המיוחדת לענייני החברה הערבית מטעם סיעת מרצ.

ניר אורבך: מי בעד?

ניר אורבך: ירים את ידו.

נועה בירן דדון: פה אחד.

נועה בירן דדון: אושר.

ניר אורבך: פה אחד.

ניר אורבך: אנחנו נצא להפסקה.

ניר אורבך: חבר הכנסת גינזבורג, אתה מייצג את עמדת הנשיאות לגבי - - -

איתן גינזבורג: רגע, תקשיב לשלמה.

שלמה קרעי: אני רק רוצה לומר: חבר הכנסת גינזבורג עדכן אותי שבשבוע הבא ההצעה הדחופה לסדר תאושר, ולכן אני מושך את הערעור.

יצחק פינדרוס: באתי לדיון מעניין.

יצחק פינדרוס: לא לבדוק אם הצעת החוק של אבתיס

יצחק פינדרוס: אם מראענה - - -

שלמה קרעי: אז יהיה דיון מעניין במליאה.

שלמה קרעי: הצעה דחופה לסדר תעבור לדיון בוועדה, ויהיה דיון אמיתי סוף סוף אחרי חודש וחצי של סתימת פיות.

ניר אורבך: חבר הכנסת קרעי - - -

ארבל אסטרחן: לא, הם גם לא הגיעו.

ניר אורבך: אז זה בסדר.

ניר אורבך: חבר הכנסת רוטמן ביקש שנקרא לו, אבל אני חושב שנסמוך על חבר הכנסת קרעי.

שלמה קרעי: לא, אני לא מדבר בשמם.

שלמה קרעי: הרגע עודכנתי, מבחינתי זה בסדר.

ניר אורבך: טוב, תכף נראה.

ניר אורבך: תדבר איתו רגע.

ניר אורבך: חבר הכנסת קרעי, אנחנו פנינו גם מטעם הוועדה ליושב-ראש הכנסת, כי באמת בלי להיכנס כרגע למהות העניין, עצם זה שזה הוגש כל כך הרבה פעמים היה נראה לנו לא לעניין לדחות את זה פעם אחרי פעם.

ניר אורבך: ומבחינתנו גם אמרנו שאנחנו רוצים לקבל פה את הערעור, אלא אם כן הנשיאות קיבלה את ההחלטה שהיא קיבלה, ואני שמח.

ניר אורבך: אז שבוע הבא, כפי שמובטח, זה יגיע לנשיאות ויתקבל.

ניר אורבך: אנחנו נחזור גם לזה תכף פורמלית, כדי לראות שגם חבר הכנסת רוטמן מושך את ההצעה.

שלמה קרעי: ופרוש.

ניר אורבך: חבר הכנסת פרוש גם על זה?

ניר אורבך: אז צריך לצלצל גם אליו.

נועה בירן דדון: הוא רוצה לבוא.

נועה בירן דדון: שמחה רוטמן מגיע.

ניר אורבך: אנחנו סיימנו כרגע את הסעיפים על סדר-היום.

ניר אורבך: אז אנחנו נצא להפסקה של חמש דקות, ונחזור לפה ב-10:37.

ארבל אסטרחן: אתה רוצה שאני אבדוק אם זה דחוף, הקמת הוועדה המשותפת?

ניר אורבך: לא יודע, אבל בכל מקרה חבר הכנסת רוטמן רוצה לחזור גם לסעיף הזה.

ניר אורבך: נחזור ב-10:37.

ניר אורבך: אני מחדש את ישיבת הוועדה.

ניר אורבך: לאור הסיכום גם חבר הכנסת רוטמן מושך את ההצעה שלו.

ניר אורבך: חבר הכנסת גינזבורג, חבר הכנסת קרעי, לגבי הנושא של הוועדה המשותפת עוד אין לי תשובות ברורות, אז אנחנו כרגע לא נחליט עליה.

ניר אורבך: אנחנו נעשה את זה בישיבת הוועדה הבאה.

ניר אורבך: אם נרגיש שיש צורך דחוף, אז נכנס את הוועדה לצורך זה באופן מיוחד.

ניר אורבך: אני נועל את ישיבת הוועדה.

ניר אורבך: תודה רבה, המשך יום נעים.